Document ID: 32006R0341

KOMISJONI MÄÄRUS (EÜ) nr 341/2006,
24. veebruar 2006,
millega võetakse vastu nõukogu määruses (EÜ) nr 577/98 sätestatud tööõnnetusi ja tööga seotud tervisehäireid käsitleva lisaküsimustiku täpsustused aastaks 2007 ja muudetakse määrust (EÜ) nr 384/2005
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. märtsi 1998. aasta määrust (EÜ) nr 577/98 tööjõu valikvaatluse korraldamise kohta ühenduses, (1) eriti selle artikli 4 lõiget 2,
ning arvestades järgmist:
(1)
Komisjoni 7. märtsi 2005. aasta määruses (EÜ) nr 384/2005, millega võetakse vastu nõukogu määruses (EÜ) nr 577/98 (2) sätestatud tööjõu valikvaatluse lisaküsimustike kava aastateks 2007-2009, on sätestatud lisaküsimustik tööõnnetuste ja tööga seotud tervisehäirete kohta.
(2)
Nõukogu 3. juuni 2002. aasta resolutsioonis 2002/C 161/01 ühenduse uue töötervishoiu- ja tööohutuse alase strateegia (2002-2006) kohta (3) kutsuti komisjoni ja liikmesriike üles kiirendama ühiselt tööd tööõnnetuste ja kutsehaiguste statistika ühtlustamiseks, et ühenduse uue strateegia alusel võetud meetmete mõju ja tõhususe objektiivseks hindamiseks oleks kättesaadavad võrreldavad andmed.
(3)
Nõukogu 12. juuni 1989. aasta direktiiv 89/391/EMÜ töötajate töötervishoiu ja tööohutuse parandamist soodustavate meetmete kehtestamise kohta (4) sätestab, et tööandja peab nimekirja tööõnnetustest, mille tagajärjel on töötaja kaotanud töövõime rohkem kui kolmeks tööpäevaks, ning koostab pädevatele asutustele ja kooskõlas siseriiklike õigusaktide ja/või tavadega aruandeid tööõnnetuste kohta, milles tema töötajad on kannatada saanud. 19. septembri 2003. aasta soovituses 2003/670/EÜ Euroopa kutsehaiguste nimekirja (5) kohta soovitas komisjon liikmesriikidel tagada kõigist kutsehaigustest teatamine ning muuta oma kutsehaiguste statistika ühitatavaks Euroopa nimekirjaga, arvestades Euroopa kutsehaiguste statistika ühtlustamisel tehtavat tööd. Komisjoni 11. märtsi 2002. aasta teatises ühenduse uue töötervishoiu- ja tööohutuse alase strateegia (2002-2006) kohta (6) toonitatakse, et statistiline teave ei peaks hõlmama üksnes tunnustatud kutseõnnetusi ja -haigusi ning nende põhjuseid ja tagajärgi, vaid ka mõningaid töökeskkonna kvantitatiivseid näitajaid, mis tõenäoliselt tekitavad probleeme. Statistilised andmed peaksid olema kättesaadavad ka uute probleemide kohta, nt stressiga seonduvad tervisehäired või skeleti-lihassüsteemi probleemid.
(4)
Samuti on vaja ajakohastada määruse (EÜ) nr 384/2005 lisa punktis 1 sätestatud valimi kirjeldust, et analüüsis kasutatav lisaküsimustiku valim annaks võimalikult palju teavet.
(5)
Käesoleva määrusega ette nähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas sätestatakse määruse (EÜ) nr 384/2005 lisa punktis 1 nõutud üksikasjalik loetelu teabest, mida tuleb 2007. aastal koguda tööõnnetuste ja tööga seotud tervisehäirete lisaküsimustikus.
Artikkel 2
Määruse (EÜ) nr 384/2005 lisa punktis 1 asendatakse lõik “Valim” järgmisega:
“Valim: käesoleva küsimustiku valimi vanuselise sihtrühma moodustavad 15aastased või vanemad isikud.”
Artikkel 3
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. veebruar 2006

Labels: 9
19